b'\n_START_ARTICLE_\nMehikoorma\n_START_SECTION_\nVaatamisv\xc3\xa4\xc3\xa4rsused\n_START_PARAGRAPH_\nMehikoormasse sisenedes j\xc3\xa4\xc3\xa4b paremale poole teed kohalik kalaturg, mille tunneb \xc3\xa4ra v\xc3\xa4ikese j\xc3\xa4rve j\xc3\xa4rgi. Kalaturu j\xc3\xa4rel, peat\xc3\xa4navast vasakul, on Mehikoorma kalmistu; sellest edasi pahemat k\xc3\xa4tt j\xc3\xa4\xc3\xa4vad 1895. aastal ehitatud ja maailmas\xc3\xb5dades h\xc3\xa4vitatud Mehikoorma luteri kiriku varemed, EELK Mehikoorma kogudus tegutseb t\xc3\xa4nap\xc3\xa4eval pastoraadi hoones. Suure kiriku varemetest k\xc3\xbclakeskuse poole astudes n\xc3\xa4eb vasakul pool Mehikoorma kooli ja teed, mis viib sadamasse. P\xc3\xa4rast seda tuleb paremat k\xc3\xa4tt bussipeatuse plats, ehk n.\xc3\xb6. Mehikoorma keskpunkt, kus asub ka kauplus._NEWLINE_Keskplatsi j\xc3\xa4rel l\xc3\xa4heb tee piirivalvekordoni poole, mille l\xc3\xa4hedal asuval parkimisplatsil saab vaadata 26. augustil 2006 avatud Mehikoorma ausammast Teises maailmas\xc3\xb5jas Eesti riigi taastamise eest v\xc3\xb5idelnud eesti meestele. Kordoni ees ranna juures on avatud koht, kus saab v\xc3\xb5rkpalli m\xc3\xa4ngida ja v\xc3\xb5imelda._NEWLINE_Mehikoorma kordoni l\xc3\xa4hedane j\xc3\xa4rvekallas koosneb liivasest kiviklibusest rannast, mida eraldab pilliroog. Rannak\xc3\xb5rgendikul on Mehikoorma tuletorn, mille l\xc3\xa4hedal asus vanasti ka puidust n\xc3\xa4kineiu kuju. Rannajoonest 63 meetri kaugusel j\xc3\xa4rve peal on kivikuhi, mis oli vanasti kaldaga \xc3\xbchendatud ja mida kasutati sadamana. Enne Eesti riikliku iseseisvuse taastamist aastal 1991 peeti Mehikoormas suviti \xc3\xbcle Peipsi ujumisi.\n_START_SECTION_\nLahingud\n_START_PARAGRAPH_\n1. Eesti kaitselahingud L\xc3\xa4mmij\xc3\xa4rve kaldal veebruaris 1944. Meerapalu lahing_NEWLINE_2. Punaarmee Mehikoorma dessant 15.-16. augustil 1944. aastal_NEWLINE_3. Venelaste dessandi pommitamine Luftwaffe poolt augustis 1944.'